Η **Ντενίζ Ατιγιέ Γιλμάζ** (τουρκική γλώσσα: *Deniz Atiye Yılmaz*, Βρέμη, Δυτική Γερμανία, 22 Νοεμβρίου 1988) είναι Τουρκάλα τραγουδίστρια της ποπ, γνωστή απλά ως **Ατιγιέ** (τουρκικά: *Atiye*). Εκτός από το τραγούδι ασχολείται ως χορεύτρια και ηθοποιός, ενώ υπογράφει τη μουσική και τους στίχους αρκετών από τα κομμάτια της. Κατά τα πρώτα χρόνια της καριέρας της ήταν γνωστή ως **Atiye Deniz**.

Βιογραφία
---------

Η Ατιγιέ γεννήθηκε το 1988 στη Βρέμη της Δυτικής Γερμανίας. Ο πατέρας της είναι Τούρκος αραβικής καταγωγής από την Αντιόχεια, ενώ η μητέρα της προέρχεται από την Ολλανδία. Στην ηλικία των 8 ετών μετακόμισε με την οικογένειά της στις ΗΠΑ, ενώ τα επόμενα χρόνια έζησε ακόμη στην Τουρκία και την Ολλανδία. Ξεκίνησε από μικρή ηλικία μαθήματα πιάνου και χορού και αργότερα σπούδασε στην καλλιτεχνική σχολή CKE της Ολλανδίας και την Κρατική Όπερα της Σμύρνης. Επιπλέον διδάχτηκε αραβικό τουμπερλέκι (νταρμπούκα) από τον πατέρα της. Εκτός από τουρκικά, γνωρίζει ακόμη ολλανδικά, γερμανικά, αγγλικά και γαλλικά.

Το 2007 η Ατιγιέ κυκλοφόρησε τον πρώτο της προσωπικό δίσκο με τίτλο *Gözyaşlarım* («Τα δάκρυά μου») από τη Sony Music και αναδείχτηκε Καλύτερη Πρωτοεμφανιζόμενη Καλλιτέχνιδα στο πλαίσιο των τουρκικών μουσικών βραβείων Kral TV για το τραγούδι *Don't Think*. Το 2009 κυκλοφόρησε το δεύτερο άλμπουμ της με τίτλο *Atiye*, από το οποίο ξεχώρισαν τα τραγούδια *Muamma*, *Kal* και *Salla* και το 2011 ακολούθησε το τρίτο προσωπικό της άλμπουμ, *Budur*. Παράλληλα, την ίδια χρονιά κέρδισε το βραβείο του Καλύτερου Τούρκου Καλλιτέχνη στα MTV Europe Music Awards. Το 2013 η Ατιγιέ κυκλοφόρησε το άλμπουμ *Soygun Var* και το 2015 πραγματοποίησε σειρά εμφανίσεων στις ΗΠΑ με σκοπό την προώθηση του αγγλόφωνου τραγουδιού της *Come to me*. Παράλληλα τέθηκε στην κυκλοφορία και το κομμάτι *Abrakadabra*. Το 2016 ο κρατικός τηλεοπτικός σταθμός TRT την είχε επιλέξει ως εκπρόσωπο της Τουρκίας σε περίπτωση που η χώρα επέστρεφε στον διαγωνισμό τραγουδιού της Γιουροβίζιον, ενώ το ίδιο έτος η τραγουδίστρια κυκλοφόρησε το σινγκλ *İnşallah Canım Ya*. Τα επόμενα χρόνια ακολούθησαν τα σινγκλ *We Got That La* (2017), *Hisset* (2018), *Tom Tom* (2019) κλπ.

Πέρα από τη μουσική της καριέρα, η Ατιγιέ ασχολείται περιστασιακά και με την ηθοποιία. Μεταξύ άλλων, έχει εμφανιστεί το 2013 στην τουρκική ταινία *Bu İşte Bir Yalnızlık Var*, ενώ το 2016 πρωταγωνίστησε στο - επίσης τουρκικό - φιλμ *Bana Git De*, σε σκηνοθεσία του Χαντάν Οζτούρκ.

Παραπομπές
----------

1. 1 2  «ATİYE». *atiye.com*. Atiye. Αρχειοθετήθηκε από το πρωτότυπο στις 27 Αυγούστου 2015. Ανακτήθηκε στις 22 Απριλίου 2020. CS1 maint: Unfit url (link)
2. 1 2 3 4 5 6 7  «Atiye». *biyografya.com* (στα Τουρκικά). Biyografya. Ανακτήθηκε στις 22 Απριλίου 2020.
3. 1 2 3  «Herkes Atiye'yi konuşuyor». *hurriyet.com.tr* (στα Τουρκικά). Hurriyet. 13 Μαρτίου 2007. Ανακτήθηκε στις 22 Απριλίου 2020.
4. ↑  «Kral Tv Video Müzik Ödülleri». *haber10.com* (στα Τουρκικά). Haber10. 10 Μαΐου 2007. Αρχειοθετήθηκε από το πρωτότυπο στις 22 Φεβρουαρίου 2014. Ανακτήθηκε στις 22 Απριλίου 2020. CS1 maint: Unfit url (link)
5. ↑  Benjamin, Jeff (7 Απριλίου 2015). «TURKISH POP STAR ATIYE EYES YOUR FAVORITE CLUB WITH ENGLISH DEBUT». *fuse.tv* (στα Αγγλικά). Fuse. Ανακτήθηκε στις 22 Απριλίου 2020.
6. 1 2  «Atiye kimdir? Atiye nereli ve kaç yaşında?». *sozcu.com.tr* (στα Τουρκικά). Sozcu. 4 Μαΐου 2020. Ανακτήθηκε στις 31 Μαΐου 2020.
7. ↑  «Turkey: Atiye Would Have Gone to Eurovision 2016». *eurovoix.com* (στα Αγγλικά). Eurovoix. 23 Ιουνίου 2017. Ανακτήθηκε στις 22 Απριλίου 2020.
8. ↑  Emrah, Güler (28 Νοεμβρίου 2016). «'Can music make people come together?' Film asks». *hurriyetdailynews.com* (στα Αγγλικά). Hurriyet. Ανακτήθηκε στις 22 Απριλίου 2020.

Εξωτερικοί σύνδεσμοι
--------------------

* «Atiye». *biyografya.com* (στα Τουρκικά). Biyografya. Ανακτήθηκε στις 22 Απριλίου 2020.




|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Μουσική
* Πύλη:Τουρκία
 |

 |